ชื่อเรื่องเล่า **ก้าวแรกขอเพียงเป็นจุดเชื่อม Living With HIV ...บัดนี้ ขอทำเพื่อก้าวต่อ**

ชื่อ สกุลผู้เล่า นางธัญญาภรณ์ คุณสมบัติ ดูบูโลซ์ ( ริน )

สถานที่ทำงาน สำนักงานสาธารณสุขจังหวัดลพบุรี

ตำแหน่ง นักวิชาการสาธารณสุขชำนาญการ

โทรศัพท์ ๐๘ ๑๘๕๑ ๔๓๐๙ และ ๐๘ ๑๘๕๑ ๕๘๗๖ อีเมลล์ rinthanya@hotmail.co.th

 “**ก้าวแรกขอเพียงเป็นจุดเชื่อมLiving With HIV ... บัดนี้ ขอทำเพื่อก้าวต่อ**” เมื่อปี พ.ศ. ๒๕๓๖ ตอนที่ฉันเป็นนักศึกษาพยาบาลชั้นปีที่ ๓ ฉันได้ฝึกปฏิบัติที่ตึกผู้ป่วยอายุรกรรม ณ โรงพยาบาลแห่งนั้น ในครั้งนั้น พี่พยาบาลประจำเวร นักศึกษาพยาบาลว่าไม่ควรเลือก case ผู้ป่วยที่มีเชื้อเอชไอวีเพื่อจะดูแลในการทำ nursing care plan หรือ แผนงานปฏิบัติการพยาบาลแก่ผู้ป่วยแต่ละราย และอีกครั้งที่ได้รับการตักเตือนจากผู้ช่วยเหลือคนไข้ในตึกผู้ป่วยเดิม ว่า “น้องคะ บอกเพื่อนๆกับญาติคนป่วยด้วยนะ ว่าพยายามอย่าเดินผ่านบริเวณเตียงผู้ป่วยแถบด้านหน้าห้องน้ำหรือเข้าไปในห้องแยกผู้ป่วยนะ เพราะส่วนใหญ่เป็นผู้ติดเชื้อเอชไอวีและมีโรคแทรกซ้อน และบอกแม่ของคนไข้ด้วยว่าอย่าคลุกคลีกับคนไข้มากนัก ให้ระวังติดเอดส์ล่ะ” แม่ของผู้ป่วยตอบเรามาว่า “ ถึงเขาเป็นเอดส์ เขาก็เป็นลูกของฉัน ฉันคงอยู่อีกไม่นานหรอก” เราเริ่มรู้สึกแล้วว่า เอ๊ะ! ในเมื่อฉันเรียนทฤษฎี เรื่องโรคติดต่อทางเพศสัมพันธ์และเอดส์ โอกาสในการรับเชื้อ ไม่ได้ง่ายเสียจนต้องกลัวกันมากขนาดนี้ ทำไมพยาบาลวิชาชีพและเจ้าหน้าที่ที่มีความรู้ความเข้าใจเรื่องโรคเป็นอย่างดี ถึงได้แสดงท่าทีและพฤติกรรมที่รังเกียจต่อผู้ป่วยเอดส์ และยังห้ามมิให้ญาติคลุกคลีกับผู้ป่วยอีกด้วย ทำไมเราถึงไม่เป็นต้นแบบที่ดี และดูแลผู้ป่วยทุกรายแบบองค์รวม ครอบคลุมทั้งกาย จิต สังคม ไม่เลือกปฏิบัติไม่ว่าเขาจะเป็นใคร ฉันคิดเพียงว่า ก้าวแรกของการเป็นพยาบาลฉันจะตั้งใจทำงานเพื่อตอบแทนและรับใช้สังคมเช่นกับฟลอเรนซ์ ไนติงเกล โดยไม่เลือกว่าผู้รับบริการจะเป็นใคร และจะขอเป็นผู้ที่สื่อทั้งปฏิบัติให้เห็นหรือบอกเล่าให้คนทั่วไปได้เห็นว่าเราสามารถใช้ชีวิตกับผู้มีเชื้อเอชไอวีได้

 จากก้าวแรกแห่งความรู้สึกนั้น ทำให้ฉันมั่นใจมากขึ้นเมื่อฉันเรียนใกล้จบปีที่ ๔ ฉันได้อ่านข่าวจากหนังสือพิมพ์ว่านักศึกษาพยาบาลศาสตร์ ชั้นปีที่ ๔ เกิดอุบัติเหตุหมู่ เสียชีวิตหลายศพ ข่าวนั้น มันทำให้ฉันสะท้อนในใจว่า พวกเขากำลังจะเริ่มต้นทำงานมีอาชีพและรายได้เพื่อมีอาชีพเลี้ยงตนเอง ตอบแทนบุญคุณพ่อแม่และรับใช้สังคม แต่พวกเขายังไม่มีโอกาสได้ทำในสิ่งเหล่านั้น ฉันในฐานะผู้ซึ่งกำลังจะเริ่มต้นอาชีพพยาบาลวิชาชีพ คงต้องทำอะไรสักอย่างเพื่อเป็นการตอบแทนบุญคุณพ่อแม่ ฉันตัดสินใจทำประกันชีวิตให้พ่อแม่เป็นผู้รับผลประโยชน์หากฉันต้องเสียชีวิตไม่ว่าจะด้วยเหตุใด และฉันตัดสินใจก้าวเข้าสู่จุดเริ่มต้นของการได้ทำงานกับผู้ป่วยเอดส์ในวัดพระบาทน้ำพุ ด้วยเหตุบังเอิญที่ฉันได้เข้าไปกราบพระอาจารย์อลงกตในฐานะลูกศิษย์พระอาจารย์ที่ท่านเคยสอนหนังสือวิชาต่างๆแก่เด็กๆลูกหลานผู้สูงอายุที่มาที่วัด กับผู้ปกครองตอนนั้นฉันอายุแปดขวบ ปู่และย่าได้พาฉันเดินไปทำบุญที่วัดพระบาทน้ำพุ และเมื่ออายุ๑๓ ปี ฉันเคยได้เข้าไปบวชชีพราหมณ์กับย่าแม่ชีที่ฉันเคารพที่วัดแห่งนี้ ครั้งนั้นยังไม่มีการเปิดรับดูแลผู้ป่วยเอดส์เมื่อเช่นทุกวันนี้ วันที่ฉันเข้าไปกราบขอพรจากพระอาจารย์ในฐานะลูกศิษย์ที่กำลังจะจบการศึกษาและเริ่มต้นอาชีพพยาบาล ท่านได้พาฉันเข้าไปดูในอาคารปฏิบัติธรรมที่เริ่มมีการรับผู้ป่วยเอดส์มาดูแล จำนวนไม่เกิน ๒๐ คน ขณะนั้นมีผู้ป่วยที่ช่วยเหลือตัวเองไม่ได้ จำนวน ๑๐ คน อีก ๑๐ คน ยังสามารถช่วยเหลือตนเองได้ดี ทำหน้าที่ดูแลเพื่อนที่อ่อนแอกว่า โดยมีพระอาจารย์อลงกตเป็นผู้ปฏิบัติให้เห็น ทั้งการทำแผล ผ่าฝีหนอง เช็ดตัว ป้อนอาหาร ดูแลเองการขับถ่าย และมีอาสาสมัครชาวบ้านในชุมชนร่วมดูแลเรื่องอื่นๆบ้าง พระอาจารย์อลงกตชักชวนฉันให้เข้ามาทำงานดูแลผู้ป่วยเอดส์ที่นี่ เพราะเห็นว่าฉันสนใจที่จะทำงานอุทิศตนเพื่อสังคมเช่นเดียวกับท่าน ฉันเริ่มมองเห็นความเชื่อมโยงจากก้าวแรกที่ฉันเพียงแค่คิดจะเป็นจุดเชื่อมให้คนเข้าใจว่าเราสามารถอยู่ร่วมกับผู้มีเชื้อเอชไอวีได้ กลับกลายมาเป็น การเข้ามาปฏิบัติให้เห็น เป็นตัวอย่างแก่ญาติผู้ป่วย และบุคคลทั่วไป นับเป็นโอกาสดีที่ฉันจะได้ทำงานรับใช้สังคมเช่นเดียวกับฟลอเรนซ์ ไนติงเกล และได้ทำงานใกล้บ้านได้มีโอกาสดูแลพ่อและแม่ในเวลาเดียวกัน

นับจากก้าวนั้นเป็นต้นมา ฉันเริ่มต้นทำงานตำแหน่งพยาบาลวิชาชีพ สังกัดสำนักงานสาธารณสุขจังหวัดลพบุรี ปฏิบัติราชการ ณ วัดพระบาทน้ำพุ โครงการธรรมรักษ์นิเวศน์ มูลนิธิธรรมรักษ์ ภายใต้เงื่อนไขในการประเมินความสามารถในการดูแลองค์กรของมูลนิธิธรรมรักษ์ทุก ๒ ปี เสียงตอบรับจากคนในชุมชน และผู้ที่รู้ข่าวว่าฉันตัดสินใจเริ่มต้นงาน อาชีพพยาบาลของฉัน กับการดูแลผู้ป่วยเอดส์ ทำให้เห็นความเปลี่ยนแปลงไปของคนในชุมชน ที่เริ่มรังเกียจฉันที่เข้าไปทำงานในวัดพระบาทน้ำพุ การเริ่มรังเกียจคนในครอบครัวของฉัน ต่อมาเริ่มมีผู้ป่วยเอดส์จากในหมู่บ้านของฉันเข้ามารับการดูแลในวัดพระบาทน้ำพุมากขึ้น ทั้งจากที่ญาติพามาทิ้ง บางคนไม่มีที่ไป ครอบครัวและชุมชนปฏิเสธ บางคนคิดว่าที่นี่มียารักษาเอดส์ แต่สุดท้ายสิ่งสำคัญที่สุดในเวลานั้น ไม่มีสิ่งใดสำคัญไปกว่า กำลังใจจากญาติ และครอบครัว โดยมีฉันเป็นผู้ให้คำแนะนำในการปฏิบัติตนและดูแลผู้ป่วยเอดส์ที่มีอาการแทรกซ้อนต่างๆ การป้องกันการแพร่กระจายเชื้อ และอบรมเพื่อนอาสาสมัครผู้ติดเชื้อเอชไอวี และอาสาสมัครในชุมชนที่เริ่มมีความเข้าใจมากขึ้น จากเสียงสะท้อนของหลายครอบครัว ทำให้วันนี้เขาเหล่านั้นต้องการเพียงคำแนะนะและข้อปฏิบัติที่ดีในการอยู่ร่วมกับผู้มีเชื้อเอชไอวีเท่านั้น

ก้าวต่อมาที่ฉันเริ่มคิดถึงการพัฒนาคุณภาพชีวิตตนเอง และคุณภาพการทำงานที่ทำอยู่ ฉันตัดสินใจศึกษาต่อปริญญาโท สาขาจิตวิทยาการให้คำปรึกษา ฉันใช้เวลาเรียนทุกวันเสาร์ อาทิตย์ ที่มหาวิทยาลัยบูรพา ชลบุรี การเรียนไม่ได้เป็นอุปสรรคต่อการทำงานดูแลผู้ป่วยเอดส์ นับเป็นช่วงเวลาแห่งความสุข ฉันได้ร่วมสร้างนักศึกษาผู้ช่วยพยาบาล นักศึกษาหลักสูตรแพทย์แผนไทยประยุกต์ โดยมีลูกหลานคนในชุมชนได้เข้าเรียนต่อมาร่วมสานฝันของฉันในการดูแลผู้ติดเชื้อผู้ป่วยเอดส์ร่วมกัน และเมื่อทำงานครบ ๖ ปี ฉันมองเห็นความพร้อมของวัดพระบาทน้ำพุ ที่มีทั้งบุคลากร และทรัพยากรในการบริหารจัดการตนเองมากขึ้น ฉันย้ายมาปฏิบัติราชการที่กลุ่มงานกามโรคและเอดส์ สำนักงานสาธารณสุขจังหวัดลพบุรี และฉันยังคงรับผิดชอบงานเดิมคือ การขับเคลื่อนเพื่อให้เกิดการลดการติดเชื้อรายใหม่ ลดการตายเนื่องจากเอดส์ และประเด็นสำคัญที่ฉันคิดว่าจำเป็นต้องเร่งดำเนินการต่อไปคือ ลดการตีตราและเลือกปฏิบัติต่อผู้ติดเชื้อและผู้ได้รับผลกระทบจากเอดส์ งานเอดส์ ยังไม่จบเพียงเท่านี้ ยังคงมีอีกหลายก้าวที่ฉันต้องก้าวต่อ เดินร่วมทางไปกับฉันนะคะ

เล่าโดย นางธัญญาภรณ์ คุณสมบัติ ดูบูโลซ์ นักวิชาการสาธารณสุขชำนาญการ สำนักงานสาธารณสุขจังหวัดลพบุรี ๐๘ ๑๘๕๑ ๔๓๐๙ อีเมลล์ rinthanya@hotmail.co.th